Hæveautomaten er smadret, facaden ser ikke bedre ud, hvis man kigger på Nordjyske Banks filial i Brønderslev. Tyve forsøgte sent onsdag nat, med hjælp fra en tilsyneladende meget koordineret afledningsmanøvre, at stjæle hæveautomaten fra banken i Brønderslev. Ved at bruge en gummiged som rambuk, kom tyvene ind til hæveautomaten, men næsten samtidig med at de var klar til at sikke af med automaten på en ladbil, forpurrede politiet deres planer. Til glæde for filialdirektøren. - Vi har et velfungerende politi, det må man sige, siger Thomas Møller Petersen, filialdirektør. Han er derudover meget ærgerlig over at kupførsøget nu skal påvirke banken i lang tid. - Det er voldsomt frustrerende at stå model til, at der skal ødelægges så meget for et udbytte på nul. Så står vi her og skal renovere en bygning og skifte inventar for noget der ligner en million kroner. Det er spild af ressourcer, og giver en træls hverdag den næste måned. Ifølge ham, var det både et meget planlagt kupforsøg og et velvalgt tidspunkt at slå til på. - De er ikke dummere, end at de godt ved, at når bankerne holder lukket nogle dage, så bliver der fyldt penge i automaterne rundt omkring. Det gør vi og det gør de andre banker. Det er der ikke noget hemmeligt i. Han vil ikke ud med, hvor mange penge hæveautomaten indeholder, men siger sådan: - Der er nok til, at sådan nogle vil gøre hvad som helst for at komme ind til den.
Filialdirektøren i Nordjyske Bank ærgrer sig over nattens rambuktyveri.